
Torgeir Wittersø Skancke

UGLENES

HVA NATTENS VESENER

HAR Å FORTELLE OSS

I NATURKRISENS TID

Min hemmelige ugleleik

Hvis det finnes en portal til underverdenen, må det være dette treet.

Kveldssola siles mellom bladene. De siste strålene spiller over den grove barken. Tidvis stryker solpenselen over moseflekkene. Senere over det sølvgrå lavdekket. Og til slutt over selve fundatmentet, røttene.

Jeg sitter og betrakter det eldgamle eiketreet. Sola kryper stadig lavere. Av og til synger svarttrosten på en av kvistene. Et ekorn dukker opp, balanserer over greinene. Er raskt lengst ute, og svever over til neste tre. Treet har en merkelig fasong, nesten flaskeformet. I tillegg krokete og vridd. Dette treet kunne aldri blitt plank. Og takk for det, for den underlige skapningen er så mye mer enn et gulv.

Noe som preger min hemmelige eik, er en rekke hull oppover stammen. De største er gapende, beksvarte. Hvis det finnes en portal til underverdenen, må det være dette treet. Tenk å kunne gjøre seg liten og krype inn i et av hullene. For det er noe ved denne kreasjonen, noe jeg ikke greier å sette ord på. Eika er så sterkt til stede. Jeg kunne kalt det kraft, autoritet. Men samtidig er treet så taust og lavmælt.

Det var ved en tilfeldighet jeg oppdaget den gamle kroken. Jeg pleier å gå kveldstur på en liten sti i nærheten. Stien er ikke blåmerket og brukes bare av et fåtall mennesker. Flere ganger støtte jeg på ei kattugle på disse turene. Noen ganger hørte jeg bare trostenes intense varsling og forsto at det satt ei ugle i nærheten. Men ved et par anledninger fløy kattugla forbi i skumringen. Og en gang satte den seg på ei grein like foran meg.

Kattugler er for det aller meste aktive om natta. I alle fall når de jakter. Men de kan bevege seg på dagtid også. De er sterkt territoriehevdende, og i hekketida synger de gjerne en strofe eller to midt på dagen.

Den klart enkleste måten å lokalisere kattugler på er ved å lytte etter andre fuglers skjelling. Det er særlig troster – men også mange andre småfugler – følger godt med på hvor ugla befinner seg. Hvis du lærer deg svarttrostens varsellyder, har du et godt verktøy.

Det var også slik jeg oppdaget min hemmelige kattugleeik: Jeg fulgte lyden. Det var såpass mye skjelling fra småfuglene at jeg regnet med at jeg når som helst kunne oppdage ei kattugle. Det gjorde jeg ikke, men plutselig sto jeg altså foran den digre, gamle eika. Deretter fant jeg et visittkort: Ved siden av et av hullene i stammen hang et stort dun og skalv i vinden.

Eika er hul tvers gjennom og er derfor ikke egnet som hekkeplass for uglene. De bruker treet kun som oppholdssted. Men til gjengjeld gjør de det til alle tider, hele året.

Vinteren 2018 var spesiell; uvanlig lang og snørik på Sør-Østlandet. Det ble meldt om utmagrede og døde kattugler fra flere hold. Uglene greide rett og slett ikke å komme ned til musene under snøen, og på vårparten var mange av fuglene i for dårlig forfatning til å kunne produsere egg. Uglene i «min» eik foretok seg nesten ingenting. Det var tydelig at de ikke hadde gått til hekking, og at de dermed slapp å måtte skaffe mat til unger hele tida. Av og til satt både hun og han i treet. Der kunne de sitte og pusse hverandres fjærdrakt. Den ene grå, den andre rødbrun. Og mens de satt slik, satt jeg ofte godt skjult i et lite kamuflasjetelt 20 meter unna og betraktet dem. Og det var da det slo meg: Kattuglenes fjærdrakt er så godt som lik eiketreets grove bark.

I hvor mange tusen år har kattugler og eiketrær levd sammen i de europeiske skogene? Og hvor tett sammenvevd er ikke artsmangfoldet rundt oss, uten at vi legger spesielt merke til det?


Hubro

JAKTA PÅ VERDENS STØRSTE UGLE

Hubroen er vår største ugle. Den er ca. 60–75 cm høy og har et vingespenn på 150–180 cm.

Hubroen lever svært tilbaketrukket og er vanskelig å lokalisere. Den roper særlig i februar og mars.

JEG LEGGER SPEILREFLEKSKAMERAET i sekken, sammen med journalistblokk og penn. Året er 1983. Jeg skal ut på et av mine første oppdrag som journalist. Før skoleferien begynte, hadde jeg arbeidsuke og ble utplassert hos Østlands-Posten i Larvik. Jeg og en kamerat fikk blant annet i oppdrag å gå til byens torg og lage enquête – fem på gata. Vi fikk med oss en rull svarthvitt-film, som vi framkalte selv etter endt oppdrag. Vi fikk også omvisning i avistrykkeriet samt være med på de daglige redaksjonsmøtene.

En av de siste dagene ble vi spurt av en av de yngre journalistene, Gunnar Ringheim, om vi kunne tenke oss å være med i en slags ungdomsredaksjon. Det var et knippe frilansere i alderen 14–16 år som skulle fylle avisas to barne- og ungdomssider hver lørdag. Dette virket spennende, og vi ville gjerne være med.

Reportasjeleder Ringheim har skulderlangt, mørkt hår og skinnjakke; en rocka reporter som kunne spilt i band. Dessuten snakker han ungdommens språk. Det skal være redaksjonsmøte hver tirsdag etter skolen, og jeg stiller med flere ideer på blokka. Jeg kikker nedover lista. Ingen om mobbing, mote eller ungdomsklubben, dessverre, nei. Det går i grønne greier. Øverst på lista: hubro. Men hvor mange tenåringer er interessert i noe sånt – utenom meg? Så vidt jeg har kunnet se, er jeg den eneste på skolen med buttons med «Natur & ungdom», og «Rovfugl – fredet, men ikke reddet» på sekken.

Hubroen er en sjelden og truet ugleart, men hvordan selge inn ideen til Ringheim?

– Oppe i Lågendalen bor det en mann som aler opp og setter ut hubrounger. Kan det være noe for oss? spør jeg. Ringheim smiler imøtekommende og gir tommel opp. Jeg gliser for meg selv. Ikke så verst fyr, altså!

Hjemme fra redaksjonsmøtet løfter jeg av røret og ringer mannen som driver avlsstasjonen. Han høres hyggelig ut og vil gjerne ha besøk av en ung journalist. Dermed er det bare å finne fram den sølvgrå DBS-racersykkelen jeg kjøpte for konfirmasjonspengene. Det skal ikke ta meg mer enn en times tid å komme meg opp til gårdsbruket i Lågendalen.

– Har du syklet helt fra Larvik, det var imponerende!

Hubro-mannen smiler lunt. Tollef Fjære viser vei til et stort bur. Og der sitter to ulldotter tett inntil hverandre. De har oransje øyne, nærmest selvlysende. Fjære forteller at eggene kommer fra Sverige, og at det så langt er satt ut flere hundre hubrounger i Norge. Utsettingen er en del av Prosjekt hubro i regi av WWF, Verdens naturfond. Man er inspirert av det svenske Prosjekt berguv, som har hatt stor suksess, og nå håper man at vår største ugle skal finne tilbake til de gamle hekkeplassene også her i Vestfold.

Jeg tar Minolta-en fram fra sekken, rusler bort til buret og setter meg på huk. Ungene knepper med nebbet og hveser. Jeg stiller skarpt på ugleøynene. De stirrer nysgjerrig på meg – og liksom tvers gjennom på samme tid.

Utryddelsen

Det er 40 år siden dette hendte meg. Nå sitter jeg med et gulnet avisutklipp i hånda og tenker tilbake på det som skjedde. En stor opplevelse for en ung gutt.

Men hvorfor ble det drevet avl og utsetting av hubro på 1980-tallet? Tanken var å gjeninnføre arten til områder den nå nesten hadde forsvunnet fra – som Vestfold. Hvis vi går tilbake til begynnelsen av 1800-tallet, var hubroen vanlig i alle skog- og bergtrakter nord til Troms. I dag, 200 år senere, hekker vår største ugle bare svært fåtallig, bortsett fra i noen få områder i landet. Hvordan ble det slik?

Jeg kjenner godt til at det ble drevet omfattende jakt på det meste av vilt med «nebb og klør» i tidligere tider. Men etter et søk i Nasjonalbiblioteket og andre databaser blir jeg overrasket over omfanget av rovviltjakta. Det hele ser ut til å ha startet i 1845. Da vedtok Stortinget Lov om Udrydding af Rovdyr og om Freding af andet Vildt.

Opphavsmannen til det hele var en av landets fremste eksperter på botanikk og zoologi på den tida, Halvor Heyerdahl Rasch (1805–83). Han hadde stor viltkunnskap og ble ansett for å være en av sin tids dyktigste jegere. Det var altså denne mannen som førte lovforslaget i pennen.

Bakgrunnen for Raschs engasjement var først og fremst at bestandene av matnyttig vilt hadde gått sterkt tilbake på 1800-tallet. Han mente å se to hovedårsaker: For det første at det var en nærmest ubegrenset frihet til å jakte i Norge. Det var rett og slett lovløse tilstander. Og for det andre at det måtte være altfor mye rovvilt i skog og fjell. Selv om fyren var vitenskapsmann, var natursynet hans også preget av religion, noe som var vanlig på 1800-tallet. Ifølge forskeren hadde Naturens Herre – altså han som hadde skapt naturen og alle viltartene – gitt herredømmet videre til mennesket.

Naturens Herre hadde skapt rovviltet for å holde matviltartene under en viss kontroll. Men etter at mennesket selv hadde blitt en effektiv jeger, hadde ikke rovviltartene lenger noen funksjon. Nå var de blitt unyttige og skadelige. Som «Tænkende Statsborger» hadde man ikke bare en rett til, men også en plikt til å utrydde rovdyrene.

Bjørnejakt i Valdres i 1896. På bildet ser vi bl.a.: Ragnhild Tidemandsdatter Larsgaard, Einar Larssen Larsgaard, Ninni Roll Anker, Peter Martin Anker, Knut Brekken Tjednestølen og Ole Nilssen Reina.

Rasch hadde selvsagt ikke funnet på alt dette selv. Vi må gå enda lenger tilbake, til en av opplysningstidas viktigste tenkere, filosofen og matematikeren René Descartes (1596–1650) – du vet, han med «Jeg tenker, altså er jeg». Og hva tenkte Descartes? Jo, blant annet at naturen var å anse som en maskin og et rent nytteobjekt. Alt liv i naturen – alt annet enn den menneskelige tenkningen – var ifølge Descartes kun mekaniske innretninger.

Descartes’ tenkning skulle få stor innflytelse på vitenskapens syn på mennesket og naturen, og filosofien hans ble tatt til inntekt for en ubegrenset herredømmeholdning overfor naturen.

Det var også dette grunnsynet som lå til grunn for Stortingets nye lov om utryddelse av rovdyr i 1845. Og loven ble banket gjennom uten en eneste motforestilling. Kanskje er ikke noe av dette overraskende. Blar man seg gjennom ulike utgivelser fra 1700- og 1800-tallet, enten vitenskapelige eller religiøse skrifter om natur og de såkalte ville folkeslag, er det tydelig at det handler om mye av det samme.

På et bruktsalg finner jeg en liten, brun bok med slitt rygg: Hedenskabet av professor i filosofi ved Universitetet i Christiania dr. Ge. Vilh. Lyng. Boken er utgitt i 1871 og er en samling av 18 foredrag der professoren tar for seg verdens hedninger, eller såkalte ville folkeslag.

Ut fra dagens normer er dette sjokkerende lesing. Teksten er en sammenhengende raljering over verdens urfolk og deres «tarvelige» religioner. Lyng begynner: «Den folkestamme, der vel maa siges i det Hele at have allermindst Religion (man har endog benegtet, at de havde) er Indianerne. Det ser ut, som Indianerne skulde være Komne directe fra den babelske Sprogforvirring og Adsplittelse av Menneskeslægten (…)»

Den rådende oppfatningen var at et sivilisert samfunn skulle kultivere og foredle naturen. Det ville og usiviliserte ble betraktet som primitivt og underutviklet. Og slike vesener hadde heller ikke vondt av – i god kristen ånd – å bli tuktet. Dette europeiske synet gjaldt både dyr og andre folkeslag. Vi, altså de opplyste folkeslag, gjorde rett og slett resten av verden en tjeneste ved å kultivere dem.

Og følgene? Gjennom siste halvdel av 1800-tallet gikk det bratt nedover med rovviltet her til lands. I starten gjaldt det særlig åtte av de største rovviltartene, som Rasch hadde utpekt spesielt: bjørn, ulv, gaupe, jerv, kongeørn, havørn, hubro og hønsehauk.

I siste halvdel av 1800-tallet og begynnelsen av 1900-tallet ble de åtte største rovviltartene, inkludert hubro, gjenstand for intens jakt og fangst. Dette bildet av to jegere med hubrofangst er fra 1905 eller 1908.

På 1930-tallet var bjørnen nesten utryddet, og da opphørte skuddpremieordningen. Det samme skjedde med ulv og gaupe. Hubroen gikk også kraftig tilbake.

For rovfuglartene alene ble det utbetalt skuddpremie for hele 64 129 individer i perioden 1846 til 1869. Etter hvert viste det seg at det foregikk mye svindel med skuddpremiene. Artskunnskapen var så som så, ikke minst på lensmannskontorene, som betalte ut skuddpremiene. Men at titusenvis av individer av rovdyr og rovfugler måtte bøte med livet, er det ingen tvil om. Og fremdeles var det mye å ta av.

I 1871 ble Norsk Jæger- og Fiskerforening (NJ&FF) stiftet. Halvor Heyerdahl Rasch var en av initiativtakerne, sammen med blant andre Fridtjof Nansens bror Alexander Nansen. I starten var NJ&FF først og fremst en klubb for velstående borgere, embetsmenn og store grunneiere.

Rypejakt var en av sportsjegernes viktigste fritidssysler. Bestandene av elg, villrein og hjort var fremdeles små etter den langvarige, frie jakta. Jaktstatistikken for rypeartene kunne også vært mye bedre, ifølge NJ&FF.

Nå begynte neste kapittel i krigen. Den dreide seg om de mindre rovviltartene, inkludert rovfugl og ugler. I 1897 beregnet NJ&FFs formann, konsul Axel Heiberg, at rovviltet gjorde skade for minst tre millioner kroner årlig. NJ&FF tok derfor initiativet til å hyre vandrelærere innen rovdyrfangst som reiste rundt og holdt foredrag i faget.

Rundt århundreskiftet ble det plassert ut store mengder feller, sakser og gift i skog og fjell. Et av områdene var konsul Alex Heibergs egen 60 000 mål store eiendom i Numedal. Den vanligste fangstmetoden i høyfjellet var såkalte pælesakser. Disse ble plassert på toppen av en stolpe eller varde, som rovfuglene gjerne brukte som utkikkspunkt. Når rovfuglen landet på stolpen, klappet saksen sammen over beina slik at rovfuglen ble hengende med hodet ned. På denne måten døde den i løpet av noen timer.

Heiberg førte nøyaktig statistikk over fangsten på sitt terreng. I årene 1902–12 ble det fanget totalt 1028 individer av rovfugler og rovdyr: 18 ørner, 71 hubroer, 157 falker, 217 hønsehauker, 175 snøugler og 390 rever, samt diverse annet.

En rovviltkrigers notatbok

Det finnes flere gode kilder som omtaler rovviltkrigen «på bakkeplan». Som frilansjournalist på begynnelsen av 1990-tallet kom jeg over et lite hefte skrevet av skogbestyrer Jon Grindlia – ansatt hos kammerherre Løvenskiold i Skien. «Jaktnotiser» var en slags jaktdagbok der Grindlia fortløpende nedtegnet sine opplevelser i Luksefjell.

En «stadig kamp» mot rovdyr for å hjelpe viltbestanden var en viktig del av Grindlias arbeidsoppgaver. Eksempelvis forteller han hvordan han i 1908 ble engasjert i rovfuglfangst på fjellet. Kammerherren hadde kjøpt inn 40 fotsakser, som Grindlia utplasserte. Og det med suksess: Bare dette året fanget han 10 hubroer på eiendommen.

Rev tok han med både saks og gift. Stryknin kunne bli plassert i et sildehode eller i en død katt. Grindlia noterer prosaisk hvordan giften ikke alltid var sterk nok. 17. februar 1909 fant han en død rev ved Sommerseter i Sauheradsfjella som hadde spist av en utlagt katt. Reven hadde spist av katten flere ganger, men hadde kastet opp og blitt liggende syk før den døde. Flere andre rever hadde heller ikke dødd umiddelbart, men hadde greid å slepe fotsaksa med seg eller gnage av seg foten.

Året 1910 ser ut til å ha vært Jon Grindlias beste år som rovviltkriger: Hele én bjørn, 40 rever, 24 mårer, 10 hønsehauker, 53 spurvehauker, 31 røyskatter, fire hubroer og fem grevlinger kunne han krysse av for i sitt lille hefte.

Det var først i 1920 at det begynte å komme motforestillinger til rovviltkrigen. Det skulle imidlertid gå mange år før hauker, falker og ugler ble fredet. En del av artene ble igjen ganske vanlige, mens andre – særlig de med lav reproduksjonsevne – aldri har greid å reetablere seg i særlig grad. Dette gjelder spesielt snøugle og hubro. Ifølge den kjente zoologen Yngvar Hagen var hubroen gjenstand for «intens forfølgelse og store ødeleggelser» da hans klassiker Rovviltet og viltpleien ble utgitt i 1952.

Tilbake til WWFs hubroprosjekt som jeg besøkte som nyklekket journalist 30 år tidligere: Hvordan gikk det egentlig? Ikke så bra. Hele 602 hubrounger ble satt ut på Østlandet i perioden 1978–89, men dette fikk ingen langvarig, positiv innvirkning på bestanden. Prosjektdeltakerne klødde seg i hodet. Mange av ungene ble funnet døde under kraftledninger. Etter hvert viste undersøkelser at hele 55 prosent av unghubroene døde som følge av kollisjoner og kortslutninger i møte med menneskets tekniske installasjoner.

[image: image]

Rovviltjeger tidlig på 1900-tallet, med bl.a. hubro, hønsehauk, snøugle og rødrev.

Og hvordan står det så til med hubrobestanden i dag? Det korte svaret: Den er kun en brøkdel av hva den var for 200 år siden. På 1970- og 80-tallet trodde forskerne at det fantes et sted mellom 500 og 3000 par i Norge. Man visste rett og slett ikke. Utfordringen handler om hubroens svært anonyme levevis. Den jakter på nattestid, men sitter stort sett stille og urørlig på dagtid.

I de traktene hvor jeg ofte ferdes selv, i Vestfold, Telemark og Buskerud, er det mange gamle hekkeplasser. Landskapet er ofte oppbrutt og kupert, med en blanding av kulturlandskap, barskoger og steile åser – et perfekt levested for hubroen. Reirplassene lå ofte i nedkant av bratte bergskrenter. Forskerne har funnet ut at disse reirplassene kan være flere tusen år gamle. Man kan faktisk finne slike plasser ved å lete på kart etter hubroens navnevarianter. Plassene kan hete Steinulvberget, Uleberg, Bergulvberget – eller Hubroberget. Det triste faktum er uansett at de fleste av disse bergene i dag er uten hubro.

Likevel dukker det jevnlig opp rykter i lokalmiljøet. Det er fuglekikkere, jegere, hytteeiere og fastboende som forteller at de har sett eller hørt hubroen. Men jeg greier aldri å få sikre bevis. Ingen bilder, ingen bebodde reirplasser. Gjengangeren er en historie fortalt av en tredjeperson: «Den og den» skal ha sett hubro «der eller der» «for noen år siden». Det hele er altså ganske tåkelagt …

Jeg bestemmer meg for å kontakte en av dem med mest kunnskap om ugler og dagrovfugler i Sørøst-Norge. Mannen er hektisk opptatt med det meste innenfor natur- og viltforvaltning. Men en kveld i juni får jeg klaff. Ikke bare sier han ja til å møtes – jeg skal få bli med til en av de få hubroplassene som fremdeles er i bruk.

Jeg blir overrasket over stedet: Vi behøver ikke reise til det dypeste av Telemark. Nei, plassen skal ligge bare en kort biltur hjemmefra. Jeg pakker kamera og notatblokk. Kjenner spenningen i hele kroppen.

På 80-tallet ble det satt ut 602 hubrounger på Østlandet. Hele 55 prosent av dem ble funnet døde under kraftlinjer og andre installasjoner.

Tampen brenner

Det er sommerkveld. Jeg legger hånda på barken til et digert grantre. Kikker oppover, uten å kunne skimte krona der oppe. Denne skogen er gammel og grov. Bergrabbene er dekket av irrgrønn mose, og bregnene rekker oss til knærne. Det er ingen stier her, men karen foran meg kjenner utvilsomt veien. Vi utveksler ingen ord. Hva er det vel å si?

Skal jeg si at ringen er i ferd med å sluttes? Det er 40 år siden sykkelturen min til hubromannen. Tross iherdige forsøk fra ildsjeler lyktes ikke storugla med å reetablere seg i hjemfylket mitt. I dag er den utrydningstruede arten helt borte – nesten. Vi passerer noen siste graner; deretter er det som gardiner blir trukket fra. Foran oss skinner et idyllisk vannliljetjern. Og bak tjernet troner et stupbratt berg. Men scenen ligger taus. Her lyder ingen hese ungeskrik fra vår største ugle. Vi setter oss ned i lyngen. Guiden, Odd Frydenlund Steen, kikker på meg.

Hubrobestanden har gått dramatisk tilbake i Norge, og arten er nå sterkt truet.

– For å si det som det er, så går det rett til helvete med hubroen, sier han.

Steen jobber som seniorrådgiver hos Statsforvalteren i Telemark. Han har holdt på med hubro i snart 40 år. Og dessuten med de fleste av de andre dagrovfuglartene, særlig vandrefalk, hønsehauk og kongeørn. Han sitter på svært mye kunnskap om rovfuglenes levekår i Sørøst-Norge.

– For hubroen er det rett og slett en skremmende utvikling. Bare det siste året har jeg mistet tre hanner i gode lokaliteter. En av dem er altså denne, sier han.

Det samme skjedde også i 2017. Da gikk det tre år før det kom en ny hann. Men også han har forsvunnet.

– Nå sitter hunnen alene igjen her, forteller rovfugleksperten.

Hubrohannene skal skaffe mat både til seg selv, hunnen og etter hvert ungene. Han må jakte over et stort område og utsetter seg dermed for stor risiko i det moderne, menneskeskapte landskapet.

– De går veldig ofte i kverna, sier Steen.

– Og det er?

– Kraftlinjer. Hvis det kommer store vindkraftanlegg i tillegg, slik det nå presses på for, så tror jeg det er helt slutt for hubroen i denne delen av landet, sier han. 63-åringen fra Skien sitter noen minutter og kikker ut mot bergveggen.

– Jeg er veldig lei meg for utviklingen. De kaller det det grønne skiftet, men så er det bare en jævla utbygging som spiser av det som er igjen av intakt natur. Jeg er veldig pessimistisk på hubroens vegne, sier han.

Odd F. Steen henter opp en liten dings fra sekken. Det er en lydopptaker som skal stå og lytte på egen hånd i månedene framover. Hubroens rop kan bære flere kilometer i terrenget. Men i det oppbrutte landskapet vi befinner oss i, bærer det betydelig kortere. Både hunnen og hannen roper, men på litt ulik tonehøyde.

– Med litt erfaring plukker du lett ut arten. Det er likevel en kjempejobb å gå gjennom opptakene, sier Steen.

Odd Frydenlund Steen har jobbet med overvåking av hubro og dagrovfuglarter i en årrekke. Han overvåker mulige hubrolokaliteter ved hjelp av lyttestasjoner rundt om i terrenget.

Det er ikke bare menneskeskapte installasjoner som truer hubroen. Den sliter også med stadig færre byttedyr. Også dette som en konsekvens av menneskets aktiviteter.

Vånd – jordrotte – har tradisjonelt vært en viktig bytteart for hubroen. Ikke like populær blant landets hageeiere når plenen etter vinteren ser ut som en sveitserost. Steen konstaterer imidlertid at jordrottene har gått betydelig tilbake i antall.

– Da jeg vokste opp i Svarstad på 1970-tallet, var det jordrotter overalt. Nå ser du dem omtrent ikke lenger, sier han. Årsaken er trolig den samme som for fugler, insekter og andre småkryp: effektivisering av landbruket. Det varierte englandskapet der vånden trivdes, er i stadig større grad erstattet av store, monotone åkrer.

Andre viktige byttedyr for hubroen er hare, orrfugl, storfugl, rype og frosk. Også skogsfuglene har gått betydelig tilbake mange steder i lavlandet i Sørøst-Norge.

– Bestandene svinger, men det har gått jevnt og trutt nedover. Særlig de siste årene. På orreleiker der det var 10–15 orrhaner på 1980- og 90-tallet, sitter det nå kanskje bare to-tre stykker igjen, sier Steen. Resultatet er at hubrobestanden har havnet på et kritisk lavt nivå. Vestfold, Telemark og Buskerud hadde tidligere en samlet bestand på opp mot 150 par. Nakne fakta i dag: Buskerud har to par, Telemark sju–åtte og Vestfold ingen. Også i Agder er arten i sterk nedgang.

Resultatet er at storugla i dag lever på et eksistensminimum i denne delen av landet og kan når som helst være helt borte fra disse en gang så trolske skogene. På den positive siden kan det noteres at hubroen fremdeles holder stand i andre deler av landet. Særlig der byttedyrtilgangen ennå er høy. Det gjelder spesielt i Nordland, men også i Rogaland. Sistnevnte fylke antas å ha mellom 110 og 150 hubropar hekkende mellom de glattskurte nutene.

Det er ikke så veldig langt fra Vestfold til Rogaland. Kanskje jeg kan lykkes i å møte berguven i sørvest? Jeg begynner å legge planer for en aldri så liten ekspedisjon.

[image: image]

Bestandene av småvilt har gått betydelig tilbake på Sør-Østlandet. Dermed har også hubroen langt færre byttedyr enn tidligere, ifølge Odd Frydenlund Steen.

Dette er hubroen

Utseende: Svært stor ugle, 59–73 cm kroppslengde.

Baksida brunspraglet, framsida gulspraglet.

Lange øretopper. Oransje øyne

Levesett: Nattaktiv. På dagtid sitter den i ro og helt i skjul. Kan av og til sees på jakt i skumringen.

Sitter da i tretopper og på stolper og speider.

Lyd: Vårsang, et dypt, tostavet «oo-hå».

Flere andre lyder

Formering: Reirgrop i berghylle. 2–4 hvite egg

Leveområde: I bar- og blandingsskog, fra kyst til fjellband, på Øst-, Sørlandet og i Midt-Norge. Svært stasjonær

Føde: Generalist. Mellomstore bytter fra smågnagere, vånd/rotter, måker, kråkefugl, til skogsfugl og hare

Forvekslingsarter: Hornugle

Bestandsstatus (2015): 451–681 par

Rødlistestatus: Sterkt truet

Hubroens hekkeplasser kan være flere tusen år gamle.

